31995D0467
L 268/29
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 24 октомври 1995 година
относно прилагане на член 20, параграф 2 от Директива 89/106/ЕИО на Съвета по отношение на строителните продукти
(текст от значение за ЕИП)
(95/467/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/106/ЕИО на Съвета от 21 декември 1988 г. относно сближаването на законовите, подзаконовите и административните разпоредби на държавите-членки по отношение на строителните продукти (1), изменена с Директива 93/68/ЕИО (2), и по-специално член 13 от нея,
като има предвид, че член 13, параграф 3 от Директива 89/106/ЕИО предвижда две различни процедури за удостоверяване на съответствие за даден продукт; като има предвид, че член 13, параграф 4 изисква изборът на процедурата по смисъла на член 13, параграф 3 за даден продукт или група продукти да бъде уточнен от Комисията, след консултация с Постоянния комитет по строителството;
като има предвид, че този избор между двете процедури трябва да бъде уточнен според критериите, предвидени в член 13, параграф 4;
като има предвид, че член 13, параграф 4 гласи, че при всяка отделна процедура има изискване Комисията да избере „най-малко отежняващата процедура, съвместима с изискванията за безопасност“; това означава, че е необходимо да се реши дали за даден продукт или група продукти съществуването на система за фабричен производствен контрол, осъществяван от производителя, е необходимо и достатъчно условие за удостоверяване на съответствие, или дали по причини, свързани с удовлетворяването на критериите, посочени в член 13, параграф 4, е необходима намесата на одобрен орган по сертифициране;
като има предвид, че член 13, параграф 4 изисква така определената процедура да бъде посочена в пълномощията и в техническите спецификации; като има предвид, че следователно понятието продукти или група продукти е желателно да се дефинира така, както се употребява в пълномощията или в техническите спецификации;
като има предвид, че двете процедури в член 13, параграф 3 са описани в подробности в приложение III към Директива 89/106/ЕИО; като има предвид, че е необходимо да се уточнят ясно методите, чрез които двете процедури трябва да се прилагат, съгласно приложение III, за всеки отделен продукт или група продукти, поради това че приложение III дава предпочитание на определени системи;
като има предвид, че процедурата, посочена в буква а) от член 13, параграф 3 отговаря на системите, посочени в първата възможност, без продължителен надзор, и втората и третата възможности от ii) от раздел 2, приложение III, а процедурата, посочена в буква б) от член 13, параграф 3 отговаря на системите, посочени в i) от раздел 2, приложение III, и в първата възможност, с продължителен надзор, от точка ii) от раздел 2, приложение III;
като има предвид, че Постоянният комитет по строителството беше консултиран, според изискванията на член 13 и според разпоредбите на член 20, и изрази благоприятно становище на 27 септември 1995 г.,
ПРИЕ НАСТОЯЩОТО РЕШЕНИЕ:
Член 1
Съответствието на продуктите и групите продукти, посочени в приложение 1, се удостоверява чрез процедура, при която единствено производителят носи отговорност за система за фабричен производствен контрол, която гарантира, че продуктът е в съответствие с релевантните технически спецификации.
Член 2
Съответствието на продуктите, посочени в приложение 2, се удостоверява чрез процедура, при която освен система за фабричен производствен контрол, управлявана от производителя, в оценката и надзора на производствения контрол или на самия продукт се включва и одобрен орган по сертифициране.
Член 3
Процедурата по удостоверяване на съответствие съгласно приложение 3 се посочва в пълномощията за хармонизираните стандарти.
Член 4
Адресати на настоящото решение са държавите-членки.
Съставено в Брюксел на 24 октомври 1995 година.